《为张畴斋承旨作仙山晚渡》
元代·朱德润

十月之交，朔风其飘。我来自南，于以游遨。清霜著乔木，落叶洒江皋。

野桥驾略彴，苍石浴寒潮。客子暮担簦，蹀蹑上轻舠。

澄江静可渡，不惮前山遥。闻有列仙人，炼玉遗丹膏。

凤音虽寂寞，素鹤可相招。愿寻长生道，白日登云霄。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。